《风雪中过小直固山》
清代·查礼

上下几千寻，盘旋数十里。人行向云端，马行在雪里。

不识山径高，惟见寒光起。长林白满沟，空谷响冻水。

粮夫赑屃来，如蚁转磨齿。俯惊万丈坑，一堕骇无底。

我方仗舆丁，两肩托生死。皇天本大慈，兵事会当止。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。